HR Službeni list Europske unije L 178/22

PROVEDBENA ODLUKA KOMISIJE (EU) 2016/1072

оd 29. lipnja 2016.

o prekidu antidampinškog postupka koji se odnosi na uvoz određenih filtara od keramičke pjene podrijetlom iz Narodne Republike Kine

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu Vijeća (EZ) br. 1225/2009 od 30. studenoga 2009. o zaštiti od dampinškog uvoza iz zemalja koje nisu članice Europske zajednice (1), a posebno njezin članak 9. stavak 1.,

budući da:

1. POSTUPAK

(1) Europska komisija („Komisija”) pokrenula je 14. kolovoza 2015. antidampinški ispitni postupak u vezi s uvozom u Uniju određenih filtara od keramičke pjene podrijetlom iz Narodne Republike Kine („NRK”) na temelju članka 5. Uredbe Vijeća (EZ) br. 1225/2009 („Osnovna uredba”). Obavijest o pokretanju postupka objavila je u Službenom listu Europske unije (2) („Obavijest o pokretanju postupka”).

(2) Komisija je pokrenula ispitni postupak nakon što je društvo Vesuvius GmbH („podnositelj zahtjeva”) 1. srpnja 2015. podnijelo zahtjev. Podnositelj zahtjeva predstavlja više od 25 % ukupne proizvodnje predmetnih filtara od keramičke pjene u Uniji. Zahtjev je sadržavao dokaz o dampingu i posljedičnoj bitnoj šteti, što je bilo dostatno da se opravda pokretanje ispitnog postupka.

(3) Komisija je u Obavijesti o pokretanju postupka pozvala zainteresirane strane da s njom kontaktiraju radi sudjelovanja u ispitnom postupku. Točnije, Komisija je posebno obavijestila podnositelja zahtjeva, ostale proizvođače iz Unije koji su joj poznati, proizvođače izvoznike koji su joj poznati i nadležna tijela NRK-a, uvoznike, dobavljače, korisnike i trgovce koji su joj poznati te udruženja za koja se zna da se na njih odnosi pokretanje ispitnog postupka te ih je pozvala na sudjelovanje.

(4) Zainteresiranim stranama omogućeno je da se očituju o pokretanju ispitnog postupka i zatraže saslušanje Komisije i/ili službenika za saslušanje u trgovinskim postupcima.

2. POVLAČENJE ZAHTJEVA I PREKID POSTUPKA

(5) Podnositelj zahtjeva povukao je svoj zahtjev dopisom Komisiji od 8. ožujka 2016.

(6) Na temelju članka 9. stavka 1. Osnovne uredbe, postupak se može prekinuti kada podnositelj zahtjeva povuče svoj zahtjev, uz uvjet da takav prekid nije protivan interesu Unije.

(7) Budući da tijekom ispitnog postupka nisu utvrđene okolnosti prema kojima bi prekid bio protivan interesu Unije, Komisija je ocijenila da bi trebalo prekinuti antidampinški postupak. Zainteresirane su strane o tome obaviještene te im je omogućeno da se očituju. Komisija nije zaprimila primjedbe koje bi dovele do zaključka da bi navedeni prekid bio protivan interesu Unije.

(8) Komisija stoga zaključuje da bi se antidampinški postupak koji se odnosi na uvoz u Uniju određenih filtara od keramičke pjene podrijetlom iz Narodne Republike Kine trebao prekinuti.

(9) Ova je Odluka u skladu s mišljenjem Odbora uspostavljenog člankom 15. stavkom 1. Osnovne uredbe,

DONIJELA JE OVU ODLUKU:

Članak 1.

Prekida se antidampinški postupak koji se odnosi na uvoz u Uniju filtara od keramičke pjene s prosječnom poroznosti od najviše 60 ppi (pora po inču) i s takvom otpornosti na temperaturne promjene da proizvod može izdržati promjenu temperature zbog prijelaza rastaljenih metala sa sobne temperature na najmanje 1 300 °C te izrađenih od keramičkih materijala, osim onih koji:

— su od silikatnog fosilnog brašna ili od sličnih silikatnih zemlji, ili

— sadržavaju više od 50 % masenog udjela cirkonija (cirkonijeva dioksida ZrO2),

podrijetlom iz Narodne Republike Kine i koji su trenutačno razvrstani u oznake KN ex 6903 10 00, ex 6903 20 10, ex 6903 20 90, ex 6903 90 10, ex 6903 90 90 i ex 6909 19 00.

Članak 2.

Ova Odluka stupa na snagu dan nakon objave u Službenom listu Europske unije.

Sastavljeno u Bruxellesu 29. lipnja 2016. Za Komisiju Predsjednik Jean-Claude JUNCKER

(1) SL L 343, 22.12.2009., str. 51.

(2) Obavijest o pokretanju antidampinškog postupka koji se odnosi na uvoz određenih filtara od keramičke pjene podrijetlom iz Narodne Republike Kine (SL C 266, 14.8.2015., str. 14.).